Sunset Boulevard (film)

Sunset Boulevard (også kjent som Sunset Blvd.) er en amerikansk film noir fra 1950, som har elementer av drama, grøsser og svart komedie. Filmen, som er oppkalt etter den berømte Boulevard i Beverly Hills, er regissert av Billy Wilder. Hovedrollene spilles av William Holden som Joe Gillis, en ung manusforfatter på randen, og Gloria Swanson som Norma Desmond, en falmet stumfilmstjerne, som vever den intetanende Gillis inn i sitt spinn av drømmer om nye triumfer på det hvite lerret. Erich von Stroheim, Nancy Olson, Fred Clark, Lloyd Gough og Jack Webb medvirker i birollene. Filmregissøren Cecil B. DeMille og sensasjonsjournalisten Hedda Hopper spiller seg selv, og filmen har stumfilmstjernene Buster Keaton, H. B. Warner og Anna Q. Nilsson i cameoroller. 

Filmen ble vel mottatt av anmelderne, ble nominert til elleve Oscar og vant tre. Den anses idag for å være en klassiker og nevnes ofte som en av de beste amerikanske filmene i historien. Filmen var i 1989 blant den første gruppen filmer som ble ansett «kulturelt betydningsfulle» og ble utvalgt til bevaring i USAs National Film Registry. I 1998 ble den rangert som nummer 12 på det amerikanske filminstitutts liste over de 100 beste amerikanske filmer i det 20. århundre.

Andrew Lloyd Webber laget i 1993 musikalen Sunset Boulevard, basert på filmen.

Handling 
En av stumfilmens virkelige divaer, Norma Desmond (Gloria Swanson), har trukket seg tilbake fra scenelyset og bor nå i Beverly Hills. Hun har knapt vært utenfor døren siden hun ble skjøvet ut i mørket av Hollywood da talefilmen kom og krevde «stemmer» framfor «fjes». Norma er bitter mot filmindustrien i Hollywood, men takknemlig mot sine trofaste fans som fremdeles sender fanbrev. Hun planlegger å gjøre et storslått comeback på filmlerretet. Joe Gillis (William Holden), en mislykket forfatter i beit for penger, tar på seg jobben med å skrive et manus som skal gjøre henne til stjerne igjen.

Gillis flytter inn hos Norma og oppdager en verden hvor alt er bygd opp omkring bedrag. Butleren (Erich von Stroheim) skriver fanbrevene, hennes sjeldne besøkende hyller henne som om det fortsatt var 1925, Gillis selv har tatt på seg manusjobben under falske premisser og den største hykleren er Norma selv; ethvert tilløp til en rokering av hennes verdensbilde velger hun bryskt å ignorere. Hun vil heller prøve å ta sitt eget liv.

Medvirkende 
 William Holden som Joe Gillis
 Gloria Swanson som Norma Desmond
 Erich von Stroheim som Max von Mayerling
 Nancy Olson som Betty Schaefer
 Fred Clark som Sheldrake
 Lloyd Gough som Morino
 Jack Webb som Artie Green
 Franklyn Farnum som begravelsesagent
 Larry J. Blake som finansmann
 Charles Dayton som finansmann
 Cecil B. DeMille som seg selv
 Hedda Hopper som seg selv
 Buster Keaton som bridgespiller
 Anna Q. Nilsson som bridgespiller
 H. B. Warner som bridgespiller
 Ray Evans som pianist på Arties fest
 Jay Livingston som pianist på Arties fest
 Henry Wilcoxon som skuespiller i DeMilles film

Priser og nominasjoner 

Sunset Boulevard vant tre Oscar i kategoriene:
 Oscar for beste scenografi, svart/hvitt – scenografene Hans Dreier, John Meehan, Sam Comer og Ray Moyer
 Oscar for beste originalmusikk – komponisten Franz Waxman
 Oscar for beste filmatisering – manusforfatterne Charles Brackett, Billy Wilder og D.M. Marshman Jr.)

Filmen ble dessuten nominert i følgende kategorier:
 Oscar for beste film
 Oscar for beste regi – Billy Wilder
 Oscar for beste mannlige hovedrolle – William Holden
 Oscar for beste kvinnelige hovedrolle – Gloria Swanson
 Oscar for beste mannlige birolle – Erich von Stroheim
 Oscar for beste kvinnelige birolle – Nancy Olson
 Oscar for beste kinematografi, sort/hvid – John F. Seitz
 Oscar for beste filmklipp – Arthur P. Schmidt og Doane Harrison 

Sunset Boulevards elleve nominasjoner ble det året kun overgått av filmen Alt om Eva, som var nominert til 14 Oscar og vant seks, blant annet Oscar for beste film og for beste regi. 

Filmen ble dessuten tildelt fire Golden Globe-priser for beste film, beste kvinnelige hovedrolle, beste regissør og beste musikk. Wilder og Brackett vant en Writers Guild of America-pris for manuskriptet, og Directors Guild of America nominerte Wilder til en pris for sin regi. Det amerikanske National Board of Review tildelte filmen prisen for beste film og Swanson for beste kvinnelige hovedrolle.

To av hovedpersonens replikker fra filmen ble i 2005 rangert blant de 25 beste replikkene i amerikansk filmhistorie, i kåringen AFI's 100 Years…100 Movie Quotes.
 «All right, Mr. DeMille, I'm ready for my close-up.» («OK, Mr DeMille. Jeg er klar for nærbilde.»)
 «I am big! It's the pictures that got small.» («Jeg er stor. Det er filmene som har blitt mindre.»)

Referanser

Eksterne lenker 
 

Filmer fra 1950
Dramafilmer fra USA
Film noir
Golden Globe for beste dramafilm
Engelskspråklige filmer
Filmer regissert av Billy Wilder
Filmer bevart i USAs nasjonale filmregister
Bodilprisen for beste amerikanske film